OBH 2393/1997.
Az állampolgári jogok országgyűlési biztosának jelentése
Ügyintéző: Táboriné dr. Forrai Katalin

Az eljárás oka

T. K.-né szegedi lakos panasszal fordult az Országgyűlési Biztosok Hivatalához Szeged Megyei Jogú Város jegyzőjének intézkedése miatt, mert az Önkormányzat  helyiségbérleti díj követelését közadók módjára történő beszedéssel végrehajtás útján kívánta érvényesíteni.

Az állampolgári jogok országgyűlési biztosáról szóló 1993. évi LIX. tv. 16. §. (1) bekezdésében foglaltak alapján vizsgálatot indítottam, ennek során megkerestem  Szeged Megyei Jogú Város jegyzőjét. Válasza alapján a következőket állapítottam meg.

A  tényállás 

Panaszos tíz évre szóló szerződés alapján bérlője Szeged két nyilvános illemhelyének.

Az illemhelyek tekintetében többszörös tulajdonos változás történt, amelyekről a bérlő időben tájékoztatást nem kapott, így volt olyan időszak, amikor a tulajdonos a városi önkormányzat volt, de a bérlő díjat az előző tulajdonosnak fizetett.

Tulajdonos és bérlő között bérvita keletkezett, 52.500.- Ft értékben, amely összeg végrehajtására foglalási értesítést állított ki az önkormányzat jegyzője nevében a polgármesteri hivatal végrehajtója 1997. jan. 17-én, míg három nappal korábban jan. 14-én Szeged Városi Bíróságnál fizetési meghagyást bocsátottak ki ugyanez összeg értékben és jogcímen. 

A jegyzői tájékoztatásból tudható, hogy utóbb panaszost beidézték, meghallgatták, megállapították, hogy nem adók módjára behajtandó köztartozásról van szó és a bérleti díj tartozást nyilvántartásukból törölték.

Alkalmazott jogszabályok

Az állampolgári jogok országgyűlési biztosáról szóló 1993. évi LIX. törvény  16. §. (1) és 18. §. (2) amely szerint: 

Az országgyűlési biztoshoz bárki fordulhat, ha megítélése szerint valamely hatóság, illetve közszolgáltatást végző szerv eljárása, ennek során hozott határozata, illetőleg a hatóság intézkedésének elmulasztása következtében alkotmányos jogaival összefüggésben sérelem érte vagy ennek közvetlen veszélye áll fenn, feltéve, hogy a rendelkezésre álló jogorvoslati lehetőséget már kimerítette, illetve jogorvoslati lehetőség nincs számára biztosítva.

Az országgyűlési biztos bármely hatóságtól, az általa lefolytatott eljárással, illetve az eljárás elmulasztásával kapcsolatban adatokat és felvilágosítást kérhet, továbbá a keletkezett iratokba betekinthet, annak megküldését, illetőleg, ha ez nem elég, róluk másolat készítését kérheti.

Az adózás rendjéről szóló 1990. évi C. törvény 3. §. (2)  A végrehajtás és az ezzel összefüggő nyilvántartás tekintetében e törvény rendelkezéseit kell alkalmazni azokra a köztartozásokra, továbbá igazgatási és bírósági szolgáltatási díjra, amelyekre jogszabály az adók módjára való behajtást rendeli el (adók módjára behajtandó köztartozás).

Az államigazgatási eljárás általános szabályairól szóló 1957. évi IV. tv. 3. §. (3) amely szerint: " E törvény alkalmazása szempontjából államigazgatási ügy minden olyan ügy, amelyben a közigazgatási szerv azt ügyfelelet érintő jogot vagy kötelességet állapít meg, adatot igazol, nyilvántartást vezet, vagy hatósági ellenőrzést végez.

Az érintett alkotmányos jog

Alkotmány 2. §. (1) bek. jogállamiság alapelve.
Alkotmány 70/A. (3) a jogegyenlőség alapjoga.

A vizsgálat megállapításai

Tekintettel arra, hogy az önkormányzat és panaszos között per van folyamatban, amely az ügy körülményeinek mérlegelésével fog dönteni, figyelemmel az állampolgári jogok országgyűlési biztosáról szóló már idézett 1993. évi LIX. tv. 29. §. (1)  bek. f/ pontjára, amely tiltja bírósági eljárás vagy döntés felülbírálatát, a vizsgálatot megszüntetem, ajánlást nem teszek.

Budapest, 1997.  november 

Gönczöl Katalin